દિગ્વિજયસિંહ ભાજપને બહુ ઉપયોગી માણસ છે. તેમની જીભ કુહાડા કરતાંય ખતરનાક છે અને કોંગ્રેસના મતોના ફાડીએફાડિયા કરી નાખી શકે છે. દિગ્વિજયસિંહને ઘણા વખતથી સાઇડ લાઇન કરી નખાયા છે, પણ તેમની જીભને કાબૂમાં રાખવી મુશ્કેલ છે. હાલના સમયમાં કોઈ મોટો ગુબ્બારો તેમણે છોડ્યો નથી એટલે મધ્યપ્રદેશના મુખ્યપ્રધાન શિવરાજસિંહ ચૌહાણ બરાબર તેમની પાછળ પડી ગયા છે. જન આશીર્વાદ યાત્રાઓ શરૂ થઈ ગઈ છે. સરકારી ખજાનાનો ઉપયોગ કરીને ચૂંટણી આચારસંહિતા લાગુ પડે તે પહેલાં પ્રચાર કરી લેવાનો નવો ચાલ ચાલ્યો છે. ચૂંટણીના પાંચ મહિના પહેલાં આવી યાત્રાઓ કાઢી લેવાની અને ખર્ચા કરીને રાજી કરવાના હોય તે લોકોને રાજી પણ કરી લેવાના.